Ռաշիդ Գեզալ

Ռաշիդ Գեզալ (արաբ․՝ رشيد غزال‎‎, մայիսի 9, 1992(1992-05-09), Դեսին Շարպ), ալժիրցի պրոֆեսիոնալ ֆուտբոլիստ։ Ներկայումս Լեսթեր Սիթիից վարձավճարով հանդես է գալիս Ֆիորենտինայի և Ալժիրի ազգային հավաքականի կազմում։ Խաղում է աջ վինգերի դիրքում։


== Ակումբային կարիերա ==


=== Օլիմպիկ Լիոն ===
Գեզալը Օլիմպիկ Լիոնի ակադեմիայի սան է։ 2010 թվականի հուլիսին նա 5 տարվա պայմանագիր կնքեց ակումբի հետ։ Իր պրոֆեսիոնալ դեբյուտը նշեց 2012 թվականի հոկտեմբերի 4-ին՝ Եվրոպայի Լիգայի Հապոել Իրոնիի դեմ խաղում։ Իր առաջին հանդիպումը Լիգա 1-ում անցկացրեց հոկտեմբերի 21-ին՝ փոխարինելով Բաֆետիմբի Գոմիսին Բրեստի դեմ խաղում։ Իր առաջին գոլը պրոֆեսիոնալ կարիերայում խփեց 2013 թվականի փետրվարի 24-ին՝ Լորյանի դեմ խաղում։ 2015-16 մրցաշրջանում Գեզալը դարձավ Լիոնի հիմնական կազմի խաղացող։
Իր առաջին հանդիպումը Չեմպիոնների Լիգայում Գեզալը անցկացրեց 2015 թվականի սեպտեմբերի 29-ին՝ Վալենսիայի դեմ խաղում։ 2016 թվականի հունվարի 3-ին նա դուբլ ձևակերպեց Ֆրանսիայի գավաթի Լիմոժի դեմ խաղում՝ օգնելով իր թիմին հաղթել 5-1 հաշվով։ Մարտի 6-ին նա գոլի և 2 գոլային փոխանցման հեղինակ դարձավ Գենգանի դեմ խաղում։ Դեկտեմբերի 18-ին Գեզալը գոլի և գոլային փոխանցման հեղինակ դարձավ ապագա չեմպիոն Մոնակոյի դեմ խաղում՝ օգնելով Լիոնին հաղթել 3-1 հաշվով։ 2017 թվականի փետրվարի 23-ին ալժիրցին 2 գոլային փոխանցում տվեց ԱԶ Ալկմարի դեմ Եվրոպայի Լիգայի խաղում։ 2017 թվականի հունիսին Լիոնը հայտարարեց, որ չի երկարաձգի պայմանագիրը Գեզալի հետ։ Ակումբի առաջին թիմի կազմում նա անցկացրեց 119 հանդիպում՝ դառնալով 14 գոլի և 20 գոլային փոխանցման հեղինակ։


=== Մոնակո ===
2017 թվականի օգոստոսի 7-ին անվճար տրանսֆերով տեղափոխվեց Մոնակո՝ ակումբի հետ կնքելով 4 տարվա պայմանագիր։ Իր դեբյուտը Մոնակոյի կազմում նշեց օգոստոսի 18-ին՝ Մեցի դեմ խաղում։ Իր առաջին գոլը խփեց սեպտեմբերի 22-ին՝ Լիլի դեմ խաղում։ 2018 թվականի հունվարի 21-ին՝ Մեցի դեմ խաղում Գեզալը դարձավ գոլի հեղինակ՝ օգնելով Մոնակոյին հաղթել 3-1 հաշվով։ Փետրվարի 16-ին նա 2 գոլային փոխանցում տվեց Դիժոնի դեմ խաղում։ Մարտի 31-ին Գեզալը փոխարինման մտավ Ֆրանսիայի լիգայի գավաթի ՊՍԺ-ի դեմ խաղում, սակայն Մոնակոն պարտվեց 3-0 հաշվով։ Մայիսի 12-ին նա հեռացվեց խաղադաշտից Սենտ Էտիենի դեմ խաղում՝ կարմիր քարտ ստանալով հանդիպման ավելացված ժամանակում ոչ սպորտային պահվածքի համար։ 2017-18 մրցաշրջանում Գեզալը անցկացրեց 35 հանդիպում՝ դառնալով 2 գոլի և 4 գոլային փոխանցման հեղինակ։


=== Լեսթեր Սիթի ===
2018 թվականի օգոստոսի 5-ին Գեզալը 4 տարվա պայմանագիր կնքեց Լեսթեր Սիթիի հետ։ Ակումբը նրա համար վճարեց 10 միլիոն ֆունտ ստերլինգ։ Իր դեբյուտը նշեց օգոստոսի 10-ին՝ փոխարինելով Դենիել Ամարտիին Մանչեսթեր Յունայթեդի դեմ խաղում։ Իր առաջին գոլը Լեսթերի կազմում Գեզալը խփեց օգոստոսի 28-ին՝ Անգլիայի լիգայի գավաթի Ֆլիտվուդ Թաունի դեմ խաղում։ Պրեմիեր Լիգայում իր առաջին գոլը ալժիրցին խփեց սեպտեմբերի 1-ին՝ Լիվերպուլի դեմ խաղում։ 2019 թվականի հունվարի 6-ին նա գոլ խփեց Անգլիայի գավաթի Նյուպորտ Կաունտիի դեմ խաղում, սակայն Լեսթեր Սիթին պարտվեց 2-1 հաշվով։ 2018-19 մրցաշրջանում Գեզալը անցկացրեց 23 հանդիպում՝ դառնալով 3 գոլի հեղինակ։
2019 թվականի սեպտեմբերի 2-ին Գեզալը 1 տարվա վարձավճարով միացավ Ֆիորենտինային։ Իր դեբյուտը Սերիա A-ում նշեց սեպտեմբերի 29-ին՝ փոխարինելով Ֆրանկ Ռիբերիին Միլանի դեմ խաղում։ Առաջին հանդիպումը թիմի մեկնարկային կազմում անցկացրեց նոյեմբերի 3-ին՝ Պարմայի դեմ խաղում։


== Միջազգային կարիերա ==
Գեզալը իրավասու էր ներկայացնել Ֆրանսիան և Ալժիրը միջազգային ասպարեզում, սակայն հայտարարեց, որ ցանկանում է խաղալ Ալժիրի կազմում։ 2013 թվականին նա Ֆրանսիայի Մ20 հավաքականի կազմում մասնակցեց Տուլոնի առաջնությանը՝ անցկացնելով 4 հանդիպում և դառնալով 1 գոլի հեղինակ։
Ալժիրի ազգային հավաքականի կազմում իր դեբյուտը Գեզալը նշեց 2015 թվականի մարտի 26-ին՝ Կատարի դեմ ընկերական խաղում։ Իր առաջին գոլը ազգային հավաքականի կազմում խփեց 2016 թվականի մարտի 25-ին՝ Եթովպիայի դեմ խաղում։ 2017 թվականին Գեզալը մասնակցեց Աֆրիկայի ազգերի գավաթին։ Առաջնությունում նա անցկացրեց 3 հանդիպում՝ դառնալով 1 գոլային փոխանցման հեղինակ, իսկ Ալժիրը դուրս մնաց խմբային փուլից։


== Կարիերայի վիճակագրություն ==


=== Ակումբային վիճակագրություն ===
2019 թվականի նոյեմբերի 23-ի դրությամբ


=== Միջազգային վիճակագրություն ===
2019 թվականի նոյեմբերի 23-ի դրությամբ


=== Միջազգային գոլեր ===


== Ծանոթագրություններ ==


== Արտաքին հղումներ ==
Գեզալի պաշտոնական Ինստագրամի էջը
Գեզալը transfermarkt-ում
Գեզալը soccerbase.com-ում
Գեզալը WhoScored.com կայքում
Գեզալը Լեսթեր Սիթիի պաշտոնական կայքում
Գեզալը Պրեմիեր Լիգայի պաշտոնական կայքում
Գեզալը ՈՒԵՖԱ-ի պաշտոնական կայքում